OBH 1321/1997.
Az állampolgári jogok országgyűlési biztosának jelentése
Ügyintéző: dr. Németh Andrea

Az eljárás megindulása

A panaszos névtelen beadvánnyal fordult az állampolgári jogok országgyűlési biztosához, sérelmezve Abony város önkormányzatának eljárását az 1995/1996-os fűtési idényben kiadott tüzelőolaj (továbbiakban HTO) támogatással kapcsolatban.

A vizsgálat a szociális biztonsághoz való jog és a jogállamiság elvéből fakadó jogbiztonsághoz való jog érintettsége miatt indult.

A megállapított tényállás

A beadványban kifogásoltak arra vonatkoztak, hogy Abony városban a lakosság az 1994/1995-ös fűtési időszak második felére vonatkozóan a HTO támogatást nem kapta meg. Sérelmezték továbbá azt is, hogy 1995/1996-os fűtési idényben a lakosság a tüzelőolaj támogatást egy tételben 1996. október 10-én kapta meg, a 41/1995. NM rendeletre hivatkozva, mely 1996. március 31-én hatályát vesztette.

A panaszos szerint az 1995/1996-os fűtési idényre a HTO támogatást a 4/1996. NM-PM-BM-IKM együttes rendelete alapján kellett volna teljesíteni.

Az országgyűlési biztos megkeresésére a polgármester azt a tájékoztatást adta, hogy az 1996-os évre vonatkozó kérelmek elbírálásánál a 4/1996. NM-PM-BM-IKM együttes rendeletben foglaltak szerint jártak el, és az önkormányzatnak nincs az említett rendelethez kapcsolódó helyi rendelete.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                  
Ismételt megkeresésben az országgyűlési biztos kérte a polgármestertől, hogy a vizsgálat lefolytatásához küldje el számára összesített kimutatásban az 1996-os évben történt kifizetéseket.

A megkeresésre adott válaszában a polgármester arról tájékoztatta az országgyűlési biztost, hogy a kimutatás elkészítését és elküldését nem áll módjukban teljesíteni a gyermekvédelmi támogatások feldolgozása miatt.

Érintett alkotmányos jogok

2. § (1) A Magyar Köztársaság független, demokratikus jogállam.

32/B. § (1) Az állampolgári jogok országgyűlési biztosának feladata, hogy az alkotmányos jogokkal kapcsolatban tudomására jutott visszásságokat kivizsgálja vagy kivizsgáltassa, és orvoslásuk érdekében általános vagy egyedi intézkedéseket kezdeményezzen.

Alkalmazott jogszabályok

1993. évi LIX. törvény az állampolgári jogok országgyűlési biztosáról

16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
18. §. (2) Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg, ha ez nem lehetséges róluk másolat készítését kérheti.
(4) Az országgyűlési biztos az általa vizsgált ügyben bármely szervtől vagy annak munkatársától írásbeli magyarázatot, nyilatkozatot vagy véleményt kérhet.

A vizsgálat megállapításai

Az országgyűlési biztoshoz a HTO támogatással kapcsolatos panasz névtelenül érkezett, így a beadványba kifogásoltak vizsgálati lehetősége jelentősen korlátozott volt.

Az országgyűlési biztos megkeresésére a polgármester 1997. december 18-án kelt levelében azt a tájékoztatást adta, hogy nem áll módjukban teljesíteni a megkeresést a gyermekvédelmi támogatás feldolgozása miatt. 

A megkeresést a későbbiekben, mind a mai napig nem teljesítették.

A vizsgálat megállapította, hogy az önkormányzat eljárása, a válasz elmaradása sértette az országgyűlési biztosnak az 1993. évi LIX. tv. 18. §-ában meghatározott vizsgálati jogosultságát, korlátozta az országgyűlési biztost az Alkotmányban meghatározott feladatának ellátásában, ezáltal a jogállamiság elvéből fakadó jogbiztonsághoz való joggal összefüggésben alkotmányos visszásságot okozott.

Tekintettel a panasz benyújtása óta eltelt időre, a beadvány névtelen benyújtására, az ügy további vizsgálatát megszüntetem.

Ajánlás

A visszásság orvoslására élve az 1993. évi LIX. tv. 21. § (1) bekezdésében biztosított jogommal a következő ajánlást teszem:

Felkérem a Polgármester Urat, hogy a jővőben gondoskodjon az országgyűlési biztos jogszabályon alapuló megkeresésének teljesítéséről.

Kérem a Polgármester Urat, hogy az 1993. évi LIX. tv. 21. § (2) bekezdésében meghatározott 30 napon belül állásfoglalásáról értesíteni szíveskedjék.

Budapest, 1999. március 04.

Gönczöl Katalin